༈སྐུ་འབུམ་རྒྱུད་པ་ཟུར་ཆོས་ཀྱི་སྤྱན་ལྡན་མི་ཉག་སྤྲུལ་སྐུ་ཚུལ་ཁྲིམས་བསྟན་པའི་ཉི་མ་ལ་སྤྲིངས་པའི་ཆབ་ཤོག་ནོར་བུའི་མགུལ་རྒྱན།  ། ཚུལ༷་ཁྲིམ༷ས་ཆུ་གཏེར་སྨོན་པའི་རི་དབང་གིས།  ། བསྲུབས་ལས་བསྟན༷་པ༷འི་མཁའ་དབྱིངས་མཛེས་པའི་རྒྱན།  ། ཉེར་ཐོན་འགྲོ་བའི་ཉི༷་མ༷་སྤྲུལ་པའི་སྐུ།  ། ཕན་བདེའི་སྣང་བ་སྤྲོ་མཛད་གང་དེ་ལ།  ། འཁོར་བའི་ནགས་ཁྲོད་བསོད་ནམས་ཤལླི་ཀས།  ། བསྐྱེད་བསྲིང་མངོན་མཐོའི་རྟེན་བཟང་ས་སྲུང་བུ།  ། ཚུལ་གནས་ཐོས་བསམ་སྒོམ་པའི་གོམ་སྟབས་ཀྱིས།  ། ལེགས་ལམ་དྲང་པོར་འཇུག་དེས་འདི་སྐད་ཞུ།  ། ཆོས་དཀར་ས་བོན་སྐྱེ་བ་མང་བཏབ་པ།  ། དུས་གཅིག་འཁྲུངས་པའི་དལ་འབྱོར་མྱུ་གུའི་རྩེར།  ། ཡོན་ཏན་སྙེ་མ་སྨིན་པའི་ལང་ཚོ་ལ།  ། ཉེ་ཞོའི་སྐྱིན་ཐང་གནོད་པ་དང་བྲལ་ཞིང་།  ། རྨོངས་ཆེན་གླང་པོའི་མཆེ་བ་ཉེར་ཕྱུང་ནས།  ། སྣ་ཚོགས་རིག་གནས་སྒྲོ་མདངས་མཚར་སྡུག་ཅན།  ། རྒྱ་ཆེན་ཐོས་པའི་རྨ་བྱ་ཞོན་ནས་སུ།  ། མཁས་མང་འཆི་མེད་གྲལ་དུ་ཉེར་སླེབ་སྟེ།  ། མ་རིག་མུན་སེལ་རིག་གཞུང་གསེར་གྱི་སྒྲོན།  ། རྣམ་དཔྱོད་སུག་པར་ཐོགས་པས་དུས་མཐའ་འདིའི།  ། སྐྱེ་སྤྲུལ་བཟང་རྫུའི་མུན་ཁུང་འདོད་སྲེད་ཀྱི།  ། གཉིད་དུ་ཡུར་བ་རྣམས་ལ་ཅོ་འདྲི་ཞིང་།  ། བླང་དོར་གོམ་པ་འདེག་འཇོག་མ་ནོར་བས།  ། ཐར་པ་བླ་ན་མེད་པའི་གྲོང་ཁྱེར་དུ།  ། བགྲོད་འདོད་སྐལ་བཟང་ཡོངས་ལ་མ་ནོར་ལམ།  ། གསལ་བྱེད་སྣང་བ་འགྱེད་བཞིན་འཚོ་གཞིས་སམ།  ། འདི་ན་སྲིད་ལས་ངེས་འབྱུང་སྐྱ་རེངས་ཀྱིས།  ། ངེས་ལེགས་ཉི་མའི་དཀྱིལ་འཁོར་བསུ་འདོད་ཀྱང་།  ། དོན་མེད་མཚན་རུམ་གཡེང་བའི་གཉིད་པོ་ཆེ།  ། སངས་དུས་བྲལ་བས་རང་ལ་ཞེ་རེ་ཁྲེལ།  ། དར་ཟབ་ཀྱིས་དཀྲིས་ལྡེར་བཟོའི་རྣམ་པར་ཐར།  ། འཛིན་མིན་ལྗགས་མཉེན་གློག་གི་གར་བསྒྱུར་བས།  ། ལེགས་བཤད་སྒྲ་བརྒྱ་སྒྲོགས་པའི་ཆོས་ཀྱི་སྤྲིན།  ། ཁྱོད་ཀོ་ཐུབ་བསྟན་ལྷ་ལམ་མཛེས་རྒྱན་ཉིད།  ། དེ་ཕྱིར་རྒྱལ་བ་གཉིས་པའི་ལེགས་བཤད་རྡ།  ། རྣམ་དཔྱོད་དབྱུ་གུའི་སྤོབས་པས་ཉེར་བརྡུངས་ལ།  ། ཟབ་ཅིང་རྒྱ་ཆེའི་ཆོས་ཀྱི་སྒྲ་ཆེན་པོས།  ། འགྲོ་མང་རྨོངས་པའི་གཉིད་ལས་སློངས་པར་མཛོད།  ། དེང་དུས་སྲིད་ཞིའི་མཚོ་ལས་བརྒལ་འདོད་འགས།  ། ངེས་འབྱུང་བྱང་སེམས་སྐྱེ་བ་མི་ལྡན་པར།  ། སེམས་འཛིན་གྲུ་གཟིང་ཙམ་ལ་རྟེན་མཐོང་བ།  ། ཕྱིར་ཞིང་ཉམ་ངའི་ཀློང་དུ་འཁོར་དོགས་པས།  ། གྲོགས་ཁྱོད་ཐོད་རྒལ་ལམ་ལ་མི་རིངས་པར།  ། ཤིང་རྟ་ཆེན་པོའི་སྲོལ་གྱི་རྗེས་ཞུགས་ནས།  ། ཐབས་ཤེས་རྐང་བའི་འདེག་འཇོག་ཟུང་འབྲེལ་གྱིས།  ། ས་ལམ་རིམ་གྱིས་བགྲོད་པའི་ངལ་བ་བསྟེན།  ། དྲི་བཞོན་རྟ་ལྗང་བདུན་གྱིས་ཉིན་བྱེད་དབང་།  ། གསེར་རིའི་སྦུབས་ནས་ཡང་ཡང་འདྲེན་པ་བཞིན།  ། མ་སྨད་སྙན་ཚིག་ཡིད་འོང་མཆིད་ཀྱི་ཕྲེང་།  ། སྒྲ་འཛིན་བཅུད་དུ་ཆད་མེད་སྤེལ་བར་མཛོད།  ། དེ་སྐད་དོན་བཟང་ལང་ཚོ་དར་བབ་ཅིང་།  ། སྙན་ངག་གསེར་གྱི་གླིང་བུ་བསྒྱུར་མཁས་པའི།  ། འཕྲིན་ཡིག་མཛེས་མ་དར་དཀར་ལྷབ་ལྟུབ་ཅན།  ། ལུམྦིའི་དགའ་ཚལ་གཉིས་པ་གང་དེར་སོང་། །  ། །